erhwenkuo/poetry-chinese-zhtw huggingface dataset:
水調歌頭
作者：劉克莊（宋）

半世慣歧路，不怕唱陽關。朝來印綬解去，今夕枕初安。莫是散場優孟，又似下棚傀儡，脫了戲衫還。老去事多忘，公莫笑師丹。筆端花，胸中錦，兩消殘。江湖水草空曠，何必養天閒。久苦諸君共事，更盡一杯別酒，風露夜深寒。回首行樂地，明日隔雲山。
水調歌頭
作者：劉克莊（宋）

落日幾呼渡，佳夕每留關。有時來照清淺，鬢雲似潘安。一曲親蒙君賜，兩岸更無人跡，惟見鷺飛還。隙地欠栽接，蕉荔雜黃丹。柳全疏，松尚幼，怕摧殘。旁人笑我痴計，管鑰費防閒。翁意在乎林壑，客亦知夫水月，滿腹貯清寒。賦詠差有愧，赤壁與滁山。
水調歌頭
作者：劉克莊（宋）

羯虜問周鼎，柱史出秦關。苦求句漏，何意身世遠差安。不見跕鳶墮水，時有飛鴻遵渚，樂此久忘還。採藥寓言耳，胸次有靈丹。釣遊處，榕葉暗，荻花殘。自翁仙后千載，輸與水鷗閒。我讀內篇未竟，忽被急符驅去，洞閉白雲寒。回首愧幽子，隱約海中山。
水調歌頭
作者：劉克莊（宋）

怪事廣寒殿，此夕不開關。林間烏鵲相賀，暫得一枝安。只在浮雲深處，誰駕長風挾取，明鏡忽飛還。玉兔呼不應，難覓臼中丹。酒行深，歌聽徹，笛吹殘。嫦娥老去孤另，離別匹如閒。待得銀盤擎出，只怕玉峰醉倒，衰病不禁寒。卿去我欲睡，孤負此湖山。
水調歌頭
作者：劉克莊（宋）

老年有奇事，天放兩中秋。使君飛榭千尺，縹緲見麟洲。景物東徐城上，歲月北征詩裡，圓缺幾時休。俯仰慨今昔，惟酒可澆愁。風露高，河漢澹，素光流。賈胡野老相慶，四海十分收。競看姮娥金鏡，爭信仙人玉斧，費了一番修。衰晚筆無力，誰伴賦黃樓。
水調歌頭
作者：劉克莊（宋）

歲晚太玄草，深悔賦長楊。向來戶外之屨，已飽各飛揚。閣上青藜安在，院裡金蓮去矣，且愛短檠光。衰懶倦賓客，誰訪老任棠。嘆時人，憐黠小，笑鮐黃。汝曹變滅臭腐，儂底愈芬香。苦羨阿龍則甚，學取幼安亦可，坐穴幾藜床。零落雁行小，敢不舉君觴。
沁園春
作者：劉克莊（宋）

何處相逢，登寶釵樓，訪銅雀臺。喚廚人斫就，東溟鯨膾，圉人呈罷，西極龍媒。天下英雄，使君與操，餘子誰堪共酒杯。車千兩，載燕南趙北，劍客奇才。飲酣畫鼓如雷。誰信被晨雞輕喚回。嘆年光過盡，功名未立，書生老去，機會方來。使李將軍，遇高皇帝，萬戶侯何足道哉。披衣起，但淒涼感舊，慷慨生哀。
沁園春
作者：劉克莊（宋）

歲暮天寒，一劍飄然，幅巾布裘。盡緣雲鳥道，躋攀絕頂，拍天鯨浸，笑傲中流。疇昔奇君，紫髯鐵面，生子當如孫仲謀。爭知道，向中年猶未，建節封侯。南來萬里何求。因感慨橋公成遠遊。嘆名姬駿馬，都成昨夢，只雞斗酒，誰吊新丘。天地無情，功名有命，千古英雄只麼休。平生客，獨羊曇一個，灑淚西州。
沁園春
作者：劉克莊（宋）

我羨君歸，一路秋風，芙蓉木犀。想慈顏望久，靈烏乍噪，新眉畫就，郎馬頻嘶。忙脫征衫，快呼斗酒，細為家人說建溪。爭知道，這中年懷抱，最怕分攜。丈夫南北東西。應笑殺離筵粉淚啼。悵佳人來未，碧雲冉冉，王孫去後，芳草萋萋。明日相思，山重水複，古道人稀茅店雞。元龍老，有高樓百尺，誰共登梯。
沁園春
作者：劉克莊（宋）

一卷陰符，二石硬弓，百斤寶刀。更玉花驄噴，鳴鞭電抹，烏絲闌展，醉墨龍跳。牛角書生，虯髯豪客，談笑皆堪折簡招。依稀記，曾請纓系粵，草檄徵遼。當年目視雲霄。誰通道淒涼今折腰。悵燕然未勒，南歸草草，長安不見，北望迢迢。老去胸中，有些磊塊，歌罷猶須著酒澆。休休也，但帽邊鬢改，鏡裡顏凋。
沁園春
作者：劉克莊（宋）

我夢見君，戴飛霞冠，著宮錦袍。與牧之高會，齊山詩酒，謫仙同載，採石風濤。萬卷星羅，千篇電掃，肯學窮兒事楚騷。掀髯嘯，有魚龍鼓舞，狐兔悲嗥。英雄埋沒蓬蒿。誰摸索當年劉與曹。嘆事機易失，功名難偶，誅茅西崦，種秫東皋。柵有雞豚，庭無羔雁，道是先生索價高。人間窄，待相期海上，共摘蟠桃。
沁園春
作者：劉克莊（宋）

有個頭陀，形等枯株，心猶死灰。幸春山筍賤，無人爭吃，夜爐芋美，與客同煨。何處旛花，忽相導引，莫是天宮迎赴齋。又疑道，向毗耶城裡，講席初開。這邊尚自徘徊。笑那裡紛紛早見猜。有尊神奮杵，拳粗似缽，名緇豎拂，喝猛如雷。老子無能，山僧不會，誰誤檀那舉請哉。山中去，便百千億劫，休下山來。
沁園春
作者：劉克莊（宋）

我所思兮，延陵季子，別來九春。笑是非浮論，白衣蒼狗，文章定價，秋月華星。獨步岷峨，後身坡潁，何必荀家有二仁。中朝裡，看叔兮袞斧，伯也絲綸。洛中曾識機雲。記玉立堂堂九尺身。嘆苕溪漁艇，幽人孤往，雁山馬鬣，弔客誰經。宣室釐殘，玄都花謝，回首舊遊存幾人。新腔美，堪洗空恩怨，喚起交情。
沁園春
作者：劉克莊（宋）

莫羨渠儂，白玉成樓，黃金築臺。也不消顛怪，騎驎被髮，誰能委曲，令鳩為媒。鬢有二毛，袖閒雙手，只了持螯與把杯。公過矣，賞陳登豪氣，杜牧粗才。便煩問訊張雷。甚鬥宿無光劍不回。想閣中鳴佩，時攜客去，壁間懸榻，近有誰來。撤我虎皮，讓君牛耳，誰道兩賢相厄哉。中年後，向歌闌易感，樂極生哀。
沁園春
作者：劉克莊（宋）

遼鶴重來，不見繁華，只見凋殘。甚都無人詠，何郎詩句，也無人報，書記平安。閭里俱非，江山略是，縱有高樓莫倚欄。沈吟處，但螢飛草際，雁起蘆間。不辭露宿風餐。怕萬里歸來雙鬢斑。算這邊贏得，黑貂裘敞，那邊輸了，翡翠衾寒。檄草流傳，吟箋倚閣，開到瓊花亦懶看。君記取，向中州差樂，塞地無歡。
沁園春
作者：劉克莊（宋）

華髮蕭蕭，歸碧雞坊，出金馬門。把一枝色筆，擲還郭璞，些兒殘錦，回乞天孫。永免朝參，更無宣鎖，送老三家水竹村。休休也，任巫陽來下，未易招魂。茅簷安得庖閽。倩便了沽來酒滿樽。嘆角巾東路，吾尋初服，上書北闕，子漫危言。漏院霜靴，火城雪轡，得似先生敗絮溫。安危事，付布衣融泰，鼎足膺蕃。
沁園春
作者：劉克莊（宋）

載籍以來，於宇宙間，有功者誰。自唐堯諮禹，水行由地，宗周微管，夏變為夷。謝傅棋邊，萊公骰畔，淝水澶淵送捷旗。天不偶，生堂堂國老，真太平基。雅懷厭倦臺司。新天子殷勤留帝師。向朝堂袞繡，萬羊非泰，湖山絛褐，兩鶴相隨。壽過磻溪，德如淇澳，進了丹書作抑詩。蒯緱客，願年年歲歲，來獻新詞。
沁園春
作者：劉克莊（宋）

馴於蹇驢，清於賜駒，我行爾從。幸柴車堪駕，何慚韓眾，藥苗可採，長伴龐公。野澗泉甘，陽坡草暖，有柏葉松枝充短供。修夢想，去遊靈囿沼，入望夷宮。與誇奪子爭雄。生與死未知誰手中。況嗾獒者眾，放麑人少，大將觸網，小亦傷弓。風月和柔，山林深密，折角何如且養茸。二蟲喜，各銜花拜跪，來壽樗翁。
沁園春
作者：劉克莊（宋）

剝啄誰歟，戶外一賓，布衣麻鞋。有舌端雄辨，機鋒破的，袖中行卷，錦繡成堆。閽啟上賓，儂觀諸老，個主人公喜挽推。怎奈向，今十分衰颯，非昔形骸。閽言賓怒如雷。因底事朱門晏未開。假使汝主公，做他將相，懶迎揖客，緊閉翹材。病叟慚惶，尊官寧耐，待鐵柺先生旋出來。賓性急，懷生毛名紙，興盡而回。
沁園春
作者：劉克莊（宋）

老子衰頹，晚與親朋，約法三章。有談除目者，勒回車馬，談時事者，麾出門牆。已掛衣冠，怕言軒冕，犯令先當舉罰觴。書尺裡，但平安二字，多少深長。溪翁苦未相忘。我今有雙魚煩寄將。道荒蕪羞對，宮中蓮燭，昏花難映，閣上藜光。聞廟瑟音，識關雎亂，詩學專門盡不妨。百年後，尚庶幾申白，不數韋康。
沁園春
作者：劉克莊（宋）

天造梅花，有許孤高，有許芬芳。似湘娥凝望，斂君山黛，明妃遠嫁，作漢宮妝。冷豔誰知，素標難褻，又似夷齊餓首陽。幽雅意，縱寫之縑楮，未得毫芒。曾經諸老平章。只一個孤山說影香。便詔書存問，漫招處士，節旄落盡，早屈中郎。日暮天寒，山空月墮，茅舍清於白玉堂。寧淡殺，不敢憑羌笛，告訴淒涼。
沁園春
作者：劉克莊（宋）

疇昔遭逢，薰殿之琴，清廟之璋。謝錦袍打扮，佯狂太白，黃冠結裹，老大知章。種杏仙人，看桃君子，得似籬邊嗅晚香。從人笑，笑安車迎晚，只履歸忙。後身定作班揚。彼撼樹蚍蜉不自量。偶有時戲筆，官奴藏去，有時醉墜，宗武扶將。永別鵷鸞，已盟猿鶴，肯學周顒出草堂。從人笑，我韓公齒豁，張鎬眉蒼。
沁園春
作者：劉克莊（宋）

慚愧清朝，罷貢包茅，住發牙璋。便羊裘歸去，難留嚴子，牛衣病臥，肯泣王章。疇昔憂天，如今懷土，田舍雞肥社酒香。甘雨足，且免扶鋤苦，免踏車忙。先生少擬荀揚。晚自覺才衰可斗量。甚都無白鳳，飛來玄草，亦無紫氣，下燭干將。待得新亭，倒持手版，何似抽還政事堂。榮與辱，算到頭由我，不屬蒼蒼。
沁園春
作者：劉克莊（宋）

吉夢維何，男子之祥，載弄之璋。嗟我辰安在，斯文後死，力侔元氣，手抉天章。學稼田荒，煉丹灶壤，稽首南華一瓣香。休休也，免王良友笑，屑往來忙。浮名鬥挹箕揚。世豈有明珠百斛量。嘆種來瑤草，年深未熟，挑成錦字，道遠難將。遷轉不行，形容盡變，盍改稱呼號瞎堂。遺弓遠，愴帝鄉雲白，禹會山蒼。
沁園春
作者：劉克莊（宋）

餘少之時，賦如仲宣，檄如孔璋。也曾觀萬舞，鋪陳商頌，曾聞九奏，製作堯章。抖擻空囊，存留諫笏，猶帶虛皇案畔香。今歸矣，省聽雞騎馬，趁早朝忙。榻前密啟明揚。宰物者方持玉尺量。元未嘗棄汝，自雲耄及，無寧壽我，或者天將。富有圖書，貧無釵澤，不似安昌列後堂。新腔好，任伊川看見，非褻穹蒼。
沁園春
作者：劉克莊（宋）

昔臥龍公，北走曹瞞，西克劉璋。看沙頭八陣，百神呵護，渭濱一表，三代文章。絕笑渠儂，平生奸偽，死未忘情履與香。籌筆處，遣子丹引去，仲達奔忙。紛紛跋扈飛揚。這老子高深未易量。但綸巾指授，關河震動，靈旗征討，夷漢賓將。到得市朝，變為陵谷，千載烝嘗丞相堂。錦城外，有囀鸝音好，古柏皮蒼。
沁園春
作者：劉克莊（宋）

少工藝文，朱絲練弦，黃流在璋。值虞廷戛擊，簫韶之樂，周王壽考，追琢其章。汾水雁飛，鼎湖龍遠，魂返今無異域香。浮生短，更兩輪屋角，來去荒忙。人言八十鷹揚。笑千歲如何尺捶量。但負圖龜馬，藏之為寶，舐丹雞犬，去不能將。友魯申公，師浮丘伯，尚可教書村學堂。投老淚，瞻越山紫翠，陵樹青蒼。
沁園春
作者：劉克莊（宋）

安得奇材，頸系單于，首提子璋。便做些功業，勝窮措大，聚螢武子，吞鳳君章。笑殺豎儒，錯翻故紙，屈馬何曾有豔香。榆塞外，恰棗紅時候，想羽書忙。腰錢騎鶴維揚。分表事誰能預測量。嘆防身一劍，壯圖濩落，建侯萬里，老境相將。讀枕函書，寶家藏笏，免使他人笑弗堂。吾衰矣，雖尚存右臂，不解擎蒼。
沁園春
作者：劉克莊（宋）

帝賜玄圭，臣妾潘衡，奴隸侯璋。因封還除目，見瞋鬼質，竄塗贄卷，取怨奇章。肯比寒儒，自誇秘寶，十襲庭邽寸許香。下岩石，要朝朝磨試，不論閒忙。何須狗監揄揚。這衡尺曾經聖手量。縱埋之地下，居然光怪，棲之樑上，亦恐偷將。蓬戶無人，花村有犬，添幾重茅覆野堂。交遊少，約文房四友，泛浩摩蒼。
沁園春
作者：劉克莊（宋）

歷事三朝，覲而執圭，祭而裸璋。更宮蓮引入，視淮南草，御屏錄了，露會稽章。貪膜外榮，遺身後臭，曄也平生漫傳香。顏發改，獨丹基無恙，事在休忙。曹丘生莫遊揚。這瞎漢還曾自配量。已化為胡蝶，穿花栩栩，懶陪鵷鷺，佩玉鏘鏘。機蹉面前，鍾聞飯後，我上堂時眾下堂。從前錯，欲區區手援，天下黔蒼。
沁園春
作者：劉克莊（宋）

莫信人言，虺不如熊，瓦不如璋。為孟堅補史，班昭才學，中郎傳業，蔡琰詞章。盡洗鉛華，亦無瓔珞，猶帶栴檀國裡香。笑貧女，尚寒機軋軋，催嫁衣忙。好逑不數潘楊。占夢者曾言大秤量。待銀河浪靜，金針穿了，藍橋路近，玉杵攜將。倩似凝之，媲如道韞，簾卷燕飛王謝堂。恁時節，看孫皆朱紫，翁未皤蒼。
漢宮春
作者：劉克莊（宋）

青女初晴，向醜梢枯乾，幻出妍姿。休煩苑史翦綵，別有神司。東皇太乙，敕瑤姬、淡傅胭脂。還似得、華清湯暖，薄綃半卸冰肌。應笑楚宮痴絕，略施朱則個，便妒蛾眉。唐人更無籍在，浪比紅兒。祥雲難聚，且丁寧、鐵笛輕吹。拼醉倒，花間一霎，莫教絳雪離披。
漢宮春
作者：劉克莊（宋）

多謝句芒，露十分春信，一種仙姿。主人領客卜夜，也喚分司。天葩國豔，幾曾煩、薄粉濃脂。微似有，酒潮玉頰，更無粟起香肌。猶記老婆年少，愛斜簪寶髻，淺印紅眉。回頭笑他桃杏，太赤些兒。而今零落，更禁當、多少風吹。君看取，梢頭點滴，絕勝樹下紛披。
漢宮春
作者：劉克莊（宋）

酷愛名花，本不貪妖豔，惟賞幽姿。烏臺舊案累汝，牽惹隨司。冰層雪積，獨伊家、點絳凝脂。應冷笑，海棠醉睡，牡丹未免豐肌。舞殿歌臺此際，各新塗妝額，別畫宮眉。那知有人淡泊，不識蟲兒。春鶯去也，玉參差、分付誰吹。空傳得，暗香疏影，瑣窗捲了還披。
漢宮春
作者：劉克莊（宋）

牆角殘紅，恍徐娘雖老，尚有丰姿。紛綸絳節導從，不要街司。隨波萬點，似阿房、漂出殘脂。休懊惱，丹鉛褪盡，本來冰雪為肌。老子平生心鐵，被色香牽動，愁上雙眉。且祝東風小緩，瀝酒芒兒。道伊解凍，甚潘郎、鬢雪難吹。猶憶侍，鈞天廣宴，萬紅舞袖披披。
漢宮春
作者：劉克莊（宋）

京輦相逢，憶茂陵臨御，俱詣天官。絳紗玉斧咫尺，先引頭班。桃花滿觀，與貞元、朝士同看。歸騎晚，春城笳吹，冶遊侵曉方還。回首龍髯何在，漫共談前事，淚灑橋山。誰憐白頭柱史，獨出函關。君如春柳，到而今、也帶蒼顏。憑寄語，江州司馬，琵瑟且止休彈。
漢宮春
作者：劉克莊（宋）

老子今年，忽七旬加七，飽閱炎涼。夜窗猶坐書案，點勘偏旁。浮榮膜外，這些兒、感謝蒼蒼。試看取，名園甲第，主人幾個還鄉。淇澳磻溪二叟，向王朝抑抑，牧野洋洋。申公被蒲輪算，來議明堂。平章前哲，駕青牛、去底差強。自櫽括，山歌送酒，不消假手長房。
漢宮春
作者：劉克莊（宋）

此老先生，尚不留東閣，肯博西涼。我儂爭敢，來近思曠之旁。朱顏未改，絕勝如、蔡義張蒼。元自有，安丹灶地，何須求白雲鄉。欲綴小詞稱壽，□譬如河伯，觀海盳洋。遙知垂弧甲第，置酒華堂。且吟梁甫，誰管他、冶子田強。試問取，壺翁仙訣，幾時傳與君房。
漢宮春
作者：劉克莊（宋）

吉語西來，已袞歸行闕，冊拜頭廳。唐家豈可，一日輕去玄齡。洛英蜀客，老成人、幾半朝廷。但管取，三邊無警，活他百萬生靈。槐第安排敕設，有藕如船大，有棗如瓶。瑤環瑜珥繞席，個個寧馨。一般奇特，中臺星、拜老人星。誰知得，眉攢萬國，華筵少醉多醒。
漢宮春
作者：劉克莊（宋）

公似寒梅，向層冰積雪，越樣清奇。仙溪前輩相望，可比方誰。百篇剴切，似君謨、又似當時。更正簡，相君顓面，崇清老子龐眉。未可卷懷袖手，續平泉莊記，綠野堂詩。苦言譬如食欖，回味方思。嗣皇訪落，怪鶴書、直恁來遲。煩借問，二童一馬，幾時入尉瞻儀。
漢宮春
作者：劉克莊（宋）

謝病歸來，便文殊相問，懶下禪床。雀羅晨有剝啄，顛倒衣裳。袖中贄卷，原夫輩、安敢爭強。若不是，子期苗裔，也應通譜元常。村叟雞鳴籟動，更休煩簫管，自協宮商。酒邊喚回柳七，壓倒秦郎。一觴一詠，老尚書、閒殺何妨。煩問訊，雪洲健否，別來莫有新腔。
念奴嬌
作者：劉克莊（宋）

繞籬尋菊，菊猶遲、舍北芙蓉渾未。卻是小山叢桂裡，一夜天香飄墜。約束奴兵，丁寧稚子，莫掃青苔砌。風高露冷，倚欄疑匪人世。客有載酒過餘，朗吟招隱，洗盡悲秋意。白髮長官窮似蝨，剛被天公調戲。遍地堆金，滿空雨粟，不濟淵明事。殘英剩馥，明朝猶可同醉。
念奴嬌
作者：劉克莊（宋）

老夫白首，尚兒嬉、廢圃一番料理。餐飲落英並墜露，重把離騷拈起。野豔幽香，深黃淺白，占斷西風裡。飛來雙蝶，繞叢欲去還止。嘗試詮次群芳，梅花差可，伯仲之間耳。佛說諸天金色界，未必莊嚴如此。尚友靈均，定交元亮，結好天隨子。籬邊坡下，一杯聊泛霜蕊。
念奴嬌
作者：劉克莊（宋）

比如去歲前年，今朝差覺門庭靜。玉軸錦標無一首，知道先生遠佞。假使文殊，攜諸菩薩，來問維摩病。無花堪散，亦無香積齋襯。回首雪浪驚心，黃茅過頂，瘴毒如炊甑。山鬼海神俱長者，饒得書生窮命。不慕飛仙，不貪成佛，不要鑽天令。年年今日，白頭母子家慶。
念奴嬌
作者：劉克莊（宋）

卯君來處，與眉州仙子，依稀同日。一自前朝龔蔡後，頗覺壺山岑寂。誰料端平，繼居遺補，復有斯人出。幅巾林下，姓名玉座長憶。須信諂語尤甘，忠言最苦，橄欖何如蜜。諸老蕭疏星欲曉，留取南都鐵壁。洛社自佳，鏡湖雖好，莫問君王乞。年年歲歲，大家同做真率。
念奴嬌
作者：劉克莊（宋）

禁中張宴，苦留公、未許歸尋初服。千載君臣魚有水，不比嚴光文叔。火德中天，客星一夕，草草聊同宿。重來凝碧，依然賡載相屬。過眼誇奪紛紛，浮雲野馬，幾度棋翻局。客話鳳池三入事，洗耳湖光一曲。伯始泉荒，稚珪圃冷，占斷西風菊。年年歲歲，金英常泛芳醁。
念奴嬌
作者：劉克莊（宋）

素馨茉莉，向炎天、別有一般標緻。淡妝綽約堪□□，導引海山大士。從者誰歟，青藜閣下，漢卯金之子。雲階月地，夜深涼意如水。客又疑這仙翁，唐玄都觀裡，詠桃花底。且賭樽前身見在，休管漢唐時事。坡潁歸遲，機雲發早，得似儂兄弟。屨來戶外，但言二叟猶醉。
念奴嬌
作者：劉克莊（宋）

天風浩動，掃殘暑、推上一輪圓魄。愛舉眉山公舊話，與客泛舟赤壁。一自奎星，去朝帝所，嘆洞簫聲息。空餘二賦，至今悽動金石。長記詩境平生，詩豪酒聖，亦自仙中謫。疇昔停橈追歡處，忍聽鄰人吹笛。董相林荒，賀公湖在，俯仰成陳跡。兩翁已矣，年年孤負今夕。
念奴嬌
作者：劉克莊（宋）

少時獨步詞場，引弦百發無虛矢。歲晚卻蒙崑體力，世業工修鞋底。曾裂白麻，曾塗墨敕，謫墮俄徵起。鼎湖龍去，老臣何以堪此。回首當日遭逢，譬如春夢，誤入華胥裡。推枕黃粱猶未熟，封拜幾王侯矣。似甕中蛇，似蕉中鹿，又似槐中蟻。先人書在，尚堪追補遺史。
念奴嬌
作者：劉克莊（宋）

此翁雙手，頓閒處、且把香篝籠袖。西掖北門辭不要，肯要南柯太守。小小亭臺，些些竹木，何必靈和柳。地行仙裡，合推儂做班首。取次著絕交書，續歸田錄，誰掣先生肘。莫遣朝衣梅醭了，留祝南山之壽。蒼妓上廳，老僧封院，得似樗庵叟。虛名身後，生前且一杯酒。
念奴嬌
作者：劉克莊（宋）

夢中忘卻，已閒退、諫草猶藏懷袖。文不會、鋪張粉飾，武又安能戰守。禿似葫蘆，辣於薑桂，衰颯同蒲柳。沒安頓處，不如歸去丘首。歲晚筋力都非，任空花眩眼，枯楊生肘。客舉前修三數個，待與劉君為壽。或號憨郎，或稱鈍漢，或自呼聱叟。一篇齊物，讀時咽以卮酒。
念奴嬌
作者：劉克莊（宋）

戲衫拋了，下棚去、誰笑郭郎長袖。小小草菴無寶貝，何必神呵鬼守。黃奶篝燈，青奴拂榻，莫要他桃柳。客來問字，此翁高臥搖首。彷佛曾子當年，商歌滿屋，衣不完衿肘。混沌若教休鑿竅，巧曆安知其壽。文叔故人，仲華幾個，輸與羊裘叟。浮生如寄，切身之物惟酒。
念奴嬌
作者：劉克莊（宋）

老逢初度，小兒女、盤問翁翁年紀。屈指先賢，彷佛似，當日申公歸邸。跛子形骸，瞎堂頂相，更折當門齒。麒麟閣上，定無人物如此。追憶太白知章，自騎鯨去後，酒徒無幾。惡客相尋，道先生、清曉中酲慵起。不袖青蛇，不騎黃鶴，混跡紅塵裡。彭聃安在，吾師淇澳君子。
念奴嬌
作者：劉克莊（宋）

並遊英俊，從頭數、富貴消磨誰紀。道眼看來，嘆人生如寄，家如旅邸。教婢羹藜，課奴種韭，聊誑殘牙齒。草堂綿蕝，百年棲託於此。歲晚筆禿無花，探懷中殘錦，翦裁餘幾。腰腳頑麻，賜他靈壽杖，也難扶起。離絕交遊，變更名姓，日暮空山裡。老儋復出，不知誰氏之子。
念奴嬌
作者：劉克莊（宋）

四朝遺老，鬚眉白、巧曆不知其紀。真喚九重為座主，肯謁侯門王邸。晚會耆英，未論爵德，鄉曲無如齒。酒酣度曲，妙音久不聞此。堪嘆化鶴重來，但累累華表，舊人存幾。散盡黃金，留篋中團扇，怕秋風起。結綺歌闌，披香宴悄，放出深宮裡。顛毛雖禿，尚堪封管城子。
念奴嬌
作者：劉克莊（宋）

太丘晚節，把家事、一切傳他諶紀。業已休休，又誰解露綬，會稽郡邸。張丈殷兄，阮生朱老，相與為唇齒。酒樓猶記，謫仙嘗醉於此。一二耆舊貽書，新來強健否，問年今幾。謝傅當時，卻因個甚，拋了東山起。對局含嚬，聞箏墮淚，圍在愁城裡。吾評晉士，不如歸去來子。
念奴嬌
作者：劉克莊（宋）

隆乾間事，兩翁有、手澤遺編曾紀。餘掌蘭臺修纂到，景定初開忠邸。抔起復麻，奮塗歸筆，嚼碎張巡齒。德音猶在，非卿何足語此。老來茲事都休，問門前賓客，今朝來幾。達汝空函，投伊大甕內，誰曾提起。丹汞灰飛，黃粱炊熟，跳出槐宮裡。兒童不識，禿翁定是誰子。
念奴嬌
作者：劉克莊（宋）

輪雲世故，千萬態、過眼誰能殫紀。只履攜歸消許急，日暮行人問邸。麝以臍災，絨為尾累，焚象都因齒。後之覽者，亦將有感於此。檢點洛下同盟，蕭疏甚，白髮戴花人幾。一覺齁齁，笑僕家越石，聞雞而起。顏發俱非，頭皮猶在，勝捉來官裡。俗間俚耳，未曾聞這腔子。
念奴嬌
作者：劉克莊（宋）

自填曲子，自歌之、豈是行家官樣。眼瞎背駝方引去，羞殺陳搏种放。摺起殘編，寄聲太乙，不必煩藜杖。陳人束閣，讓他來者居上。安樂值幾多錢，且幅巾絛褐，準雲臺象。長扇矮壺山南北，忘卻曉隨天仗。六逸七賢，五更三老，元不論資望。香山誤矣，漁翁何減為相。
念奴嬌
作者：劉克莊（宋）

小孫盤問翁翁，今朝怎不陳弧矢。翁道暮年惟隻眼，不比六根全底。常日談玄，餘齡守黑，赤眚從何起。鬢須雪白，可堪委頓如此。心知病有根苗，短檠吹了，世界朦朧裡。縱有金篦能去翳，不敢復囊螢矣。但願從今，疾行如鹿，更細書如蟻。都無用處，留他教傳麟史。
解連環
作者：劉克莊（宋）

旁人嘲我。甚鬢毛都禿，齒牙頻墮。不記是、何代何年，盡元祐熙寧，儂常喑麼。退下驢兒，今老矣、豈堪推磨。要掛冠神武，幾番說了，這回真個。親朋紛紛來賀。況弟兄對榻，兒女團坐。願世世、相守茅簷，便宰相時來，二郎休作。白佇烏巾，誰通道、神仙曾過。揀人間、有松風處，曲肱高臥。
解連環
作者：劉克莊（宋）

揆餘初度。笑汝曹緋綠，乃翁蒼素。一甲子、帶水拖泥，今歲謝君恩，放還山去。政事堂中，把手版、分明抽付。向門前客道，老子出遊，人不知處。小車萬花引路。又誰能記得，觀裡千樹。老冉冉、歡意闌珊，縱桃葉多情，難喚同渡。買只船兒，穩載取、筆床茶具。便芸瓜、一生一世，勝侯千戶。
解連環
作者：劉克莊（宋）

懸弧之旦。憶爭騎竹馬，各懷金彈。恨歲月、去我堂堂，向酒畔愁生，鏡中顏換。灶壤丹飛，慢追悔、鄴侯婚宦。已發心懺悔，免去猴冠，卸下麟楦。依稀僕家鐵漢。雖未梢老壽，初節魔難。幸聞早、省了柳枝，更送了朝雲，塵念俱斷。丈室蕭然，獨病與、樂天相伴。但歸依西方，拈起向來一瓣。
解連環
作者：劉克莊（宋）

左弧懸了。把柴門閂定，悄無人到。慚傀得、一二親朋，□□□□□，溫存枯槁。玉軸銀鉤，攛掇我、比磻溪老。乏瓊琚可報，惟有聲聲，司馬稱好。卷收絨韉錦襖。且行拾遺穗，醉藉芳草。做一個、物外閒人，省山重擔擎，天大煩惱。昔似龍鸞，今踏颯、不驚魚鳥。願從茲、享回仙壽，準汾陽考。
木蘭花慢
作者：劉克莊（宋）

瀛洲真學士，為底事、在紅塵。為語觸宮圍，沈香亭裡，瞋謫仙人。為親近君側者，見萬言策子惎劉蕡。為是尚方請劍，漢廷多憚朱雲。君言往事勿重陳。且斗酒邊身。也不會區區，算他甲子，記甚庚寅。爾曹譬如朝菌，又安知、老柏與靈椿。世上榮華難保，古來名節如新。
木蘭花慢
作者：劉克莊（宋）

病翁將耳順，牙齒落、鬢毛疏。也慚愧君恩，放還田舍，免詣公車。兒時某丘某水，到如今、老矣可樵漁。寶馬華軒無分，蹇驢破帽如初。俘名箕斗竟成虛。磨折總因渠。帝錫餘別號，江湖聱叟，山澤仙臞。樽前未宜感慨，事猶須、看歲晏何如。衛武耄年作戒，伏生九十傳書。
木蘭花慢
作者：劉克莊（宋）

古人吾不見，君莫是、鄭當時。更築就山房，躬耕谷口，名動京師。諸公任他袞袞，與杜陵野老共襟期。有客至門先喜，得錢沽酒何疑。昔年連轡柳邊歸。陳跡恍難追。況種桃道士，看花君子，回首皆非。相逢故人問訊，道劉郎、老去久無詩。把作一場春夢，覺來莫要尋思。
木蘭花慢
作者：劉克莊（宋）

水亭凝望久，期不至、擬還差。隔翠幌銀屏，新眉初畫，半面猶遮。須臾淡煙薄靄，被西風掃不留些。失了白衣蒼狗，奪回雪兔金蟆。乘雲徑到玉皇家。人世鼓三撾。試自判此生，更看幾度，小住為佳。何須如鉤似玦，便相將、只有半菱花。莫遣素娥知道，和他發也蒼華。
木蘭花慢
作者：劉克莊（宋）

海濱蓑笠叟，駝背曲、鶴形臞。定不是凡人，古來賢哲，多隱於漁。任公子、龍伯氏，思量來島大上鉤魚。又說巨鰲吞餌，牽翻員嶠方壺。磻溪老子雪眉須。肘後有丹書。被西伯載歸，營丘茅土，牧野檀車。世間久無是事，問苔磯、痴坐待誰歟。只怕先生渴睡，釣竿拂著珊瑚。
木蘭花慢
作者：劉克莊（宋）

郡人元未識，新太守、定何如。待說向諸賢，西橋人物，個個清臞。相將下車許久，但凝香之樂一些無。殘漏幾籌視事，濃油一盞觀書。旁人徒見兩輪朱。玉色未嘗腴。有無窮陰騭，三農衣食，萬衲鍾魚。爾儂迎新送舊，似君侯、清約更誰歟。欲舉一杯壽酒，卻愁破費兵廚。
木蘭花慢
作者：劉克莊（宋）

新來衰態見，書懶讀，鏡休看。笑量窄才慳，卷無警策，杯有留殘。思量減些年甲，怎奈何、須與鬢難瞞。假使詔催上道，不如敕放還山。數年前乞掛衣冠。耄矣尚盤桓。且行歌拾穗，未應天上，解勝人間。仙家更無理會，至今傳、都廁處劉安。莫怪是翁矍鑠，止緣老子痴頑。
木蘭花慢
作者：劉克莊（宋）

維摩居士室，晨有鵲、噪簷聲。排闥者誰歟，冶容袨服，寶髻珠瓔。疑是毗耶城裡，那天魔、變作散花人。姑射神仙雪豔，開元妃子春酲。鄜延第一次西京。姚魏是知名。向歐九記中，思公屏上，描畫難成。一自朝陵使去，賺洛陽、花鳥望昇平。感慨桑榆暮景，抉挑草木微情。
摸魚兒
作者：劉克莊（宋）

怪新年、倚樓看鏡，清狂渾不如舊。暮雲千里傷心處，那更亂蟬疏柳。凝望久。愴故國，百年陵闕誰回首。功名大謬。嘆採藥名山，讀書精舍，此計幾時就。封侯事，久矣輸人妙手。滄洲聊作漁叟。高冠長劍渾閒物，世上切身惟酒。千載後。君試看，拔山扛鼎俱烏有。英雄骨朽。問顧曲周郎，而今還解，來聽小詞否。
摸魚兒
作者：劉克莊（宋）

甚春來、冷煙淒雨，朝朝遲了芳信。驀然作暖晴三日，又覺萬姝嬌困。霜點鬢。潘令老，年年不帶看花分。才情減盡。悵玉局飛仙，石湖絕筆，孤負這風韻。傾城色，懊惱佳人薄命。牆頭岑寂誰問。東風日暮無聊賴，吹得胭脂成粉。君細認。花共酒，古來二事天尤吝。年光去迅。漫綠葉成陰，青苔滿地，做得異時恨。
摸魚兒
作者：劉克莊（宋）

便披蓑、荷鋤歸去，何須身著宮錦。與誰共話桑麻事，朱老阮生尤稔。篩樣餅。甕樣繭，長鬚赤腳供樵飪。清流濁品。盡掃去胸中，置諸膜外，對酒莫辭飲。華胥夢，怕殺人驚曉枕。疏窗惟月來闖。一生常被弓旌誤，且告朝家追寢。愁個甚。君管取，有薇堪採松堪蔭。茅山再任。幸不是謀臣，又非世將，免犯道家禁。
轉調二郎神・二郎神
作者：劉克莊（宋）

抽還手版，受用處、十分輕省。便衣翦家機，飯炊躬稼，且免支移系省。帝憫龍鍾蠲朝謁，予長假、毋煩申省。笑木石虛齋，暮年忺做，端明提省。閒冷。橐金散盡，書筒來省。有小小樓兒，看山待月，絕勝崔公望省。兩鶴隨軒，一奴負鍤，此外諸餘從省。把一身本末，綠章奏過，泰玄都省。
轉調二郎神・二郎神
作者：劉克莊（宋）

黃粱夢覺，忽跳出、北扉西省。今似得何人，老僧退院，秀才下省。罷草河西淮南詔，沒一字、諮尚書省。已交侶樵漁，免教人道，彌封官省。多幸。條冰解去，新銜全省。笑殺太師光，賜靈壽杖，有詔扶他入省。死諡醉侯，生封詩伯，此事不關朝省。便茅屋、送老雲邊，也勝倚金華省。
轉調二郎神・二郎神
作者：劉克莊（宋）

一筇兩屨，導從比、在京差省。更不草白麻，不批黃敕，稍覺心清力省。幸有善和書堪讀，何必然藜芸省。且閣起莊騷，專看老易，課程尤省。夢境。槐陰禁苑，藥翻綸省。紙裹裡，有青銅錢三百，送與酒家展省。吊李白墳，掛徐君劍，零落端平同省。僅留得、老子婆娑，怎不拂衣華省。
轉調二郎神・二郎神
作者：劉克莊（宋）

近來塞上，喜蠟彈、羽書清省。更萬灶分屯，百年和糴，慚傀而今半省。蒙韃殘兵騎豬遁，永絕生猺侵省。做個太平民，戴花身健，催租符省。何幸。行人來密，僉軍抽省。但進有都俞，退無科瑣，不用依時出省。子厚南宮，仲舒西掖，又報岑參東省。趁此際、納祿懸車，亦為大司農省。
轉調二郎神・二郎神
作者：劉克莊（宋）

人言官冗，老病底、法當先省。況行則蹣跚，立時跛倚，倖免做他兩省。客怕逢迎書慵答，得省處、而今姑省。笑落盡桃花，僕家夢得，重來郎省。涼冷。綀衣差薄，蒲葵堪省。嘆三紀單棲，二毛純白，情味似潘騎省。鬻馬遣姬，惟書與畫，點檢依然難省。也不用、畜犬防偷，老去睡眠常省。
長相思
作者：劉克莊（宋）

寒相催。暖相催。催了開時催謝時。丁寧花放遲。角聲吹。笛聲吹。吹了南枝吹北枝。明朝成雪飛。
長相思
作者：劉克莊（宋）

朝有時。暮有時。潮水猶知日兩回。人生長別離。來有時。去有時。燕子猶知社後歸。君行無定期。
長相思
作者：劉克莊（宋）

風蕭蕭。雨蕭蕭。相送津亭折柳條。春愁不自聊。煙迢迢。水迢迢。準擬江邊駐畫橈。舟人頻報潮。
長相思
作者：劉克莊（宋）

煙悽悽。草悽悽。野火原頭燒斷碑。不知名姓誰。印累累。冢累累。千萬人中幾個歸。榮華朝露晞。
長相思
作者：劉克莊（宋）

勸一杯。復一杯。短鍤相隨死便埋。英雄安在哉。眉不開。懷不開。幸有江邊舊釣臺。拂衣歸去來。
昭君怨
作者：劉克莊（宋）

曾看洛陽舊譜。只許姚黃獨步。若比廣陵花。太虧他。舊日王侯園圃。今日荊榛孤兔。君莫說中州。怕花愁。
昭君怨
作者：劉克莊（宋）

后土宮中標韻。天上人間一本。道號玉真妃。字瓊姬。我與花曾半面。流落天涯重見。莫把玉簫吹。怕驚飛。
昭君怨
作者：劉克莊（宋）

一個恰雷州住。一個又廉州去。名姓在金甌。不如休。昨日沙堤行馬。今日都門飄瓦。君莫上長竿。下來難。
生查子
作者：劉克莊（宋）

繁燈奪霽華。戲鼓侵明發。物色舊時同，情味中年別。淺畫鏡中眉，深拜樓西月。人散市聲收，漸入愁時節。
滿江紅
作者：劉克莊（宋）

金甲雕戈，記當日、轅門初立。磨盾鼻、一揮千紙，龍蛇猶溼。鐵馬曉嘶營壁冷，樓船夜渡風濤急。有誰憐、猿臂故將軍，無功級。平戎策，從軍什。零落盡，慵收拾。把茶經香傳，時時溫習。生怕客談榆塞事，且教兒詠花間集。嘆臣之壯也不如人，今何及。
滿江紅
作者：劉克莊（宋）

老子年來，頗自許、心腸鐵石。尚一點、消磨未盡，愛花成癖。懊惱每嫌寒勒住，丁寧莫被晴烘坼。柰暄風烈日太無情，如何得。張畫燭，頻頻惜。憑素手，輕輕摘。更幾番雨過，彩雲無跡。今夕不來花下飲，明朝空向枝頭覓。對殘紅滿院杜鵑啼，添愁寂。
滿江紅
作者：劉克莊（宋）

赤日黃埃，夢不到、清溪翠麓。空健羨、君家別墅，幾株幽獨。骨冷肌清偏要月，天寒日暮尤宜竹。想主人、杖履繞千回，山南北。寧委澗，嫌金屋。寧映水，羞銀燭。嘆出群風韻，背時裝束，競愛東鄰姬傅粉，誰憐空谷人如玉。笑林逋、何遜漫為詩，無人讀。
滿江紅
作者：劉克莊（宋）

滿腹詩書，餘事到、穰苴兵法。新受了、烏公書幣，著鞭垂髮。黃紙紅旗喧道路，黑風青草空巢穴。向幼安、宣子頂頭行，方奇特。溪峒事，聽儂說。龔遂外，無長策。便獻俘非勇，納降非怯。帳下健兒休盡銳，草間赤子俱求活。到崆峒、快寄凱歌來，寬離別。
滿江紅
作者：劉克莊（宋）

落日登樓，誰管領、倦遊狂客。待喚起、滄浪漁父，隔江吹笛。看水看山身尚健，憂晴憂雨頭先白。對暮雲、不見美人來，遙天碧。山中鶴，應相憶。沙上鷺，渾相識。想石田茅屋，草深三尺。空有鬢如潘騎省，斷無面見陶彭澤。便倒傾、海水浣衣塵，難湔滌。
滿江紅
作者：劉克莊（宋）

天壤王郎，數人物、方今第一。談笑裡、風霆驚座，雲煙生筆。落落元龍湖海氣，琅琅董相天人策。問如何、十載尚青衫，諸侯客。易愛底，些官職。難保底，些名節。擬閉門投轄，劇談三日。疇昔評君天下寶，當為天下蒼生惜。向臨分、慷慨出商聲，摧金石。
滿江紅
作者：劉克莊（宋）

鶴馭來時，長佔定、一年清絕。九萬里、纖雲收盡，帝青空闊。月露偏為丹桂地，風霜欲放黃花節。聽玉笙、縹緲度緱山，吹初徹。曾直把，龍鱗批。曾戲取，鯨牙拔。向絳河濯足，咸池晞髮。俗子底量吾輩事，天仙不在臞儒列。世豈無、瑤草與蟠桃，堪攀掇。
滿江紅
作者：劉克莊（宋）

怪雨盲風，留不住、江邊行色。煩問訊、冥鴻高士，釣鰲詞客。千百年傳吾輩話，二三子系斯文脈。聽王郎、一曲玉簫聲，悽金石。晞髮處，怡山碧。垂釣處，滄溟白。笑而今拙宦，他年遺直。只願常留相見面，未宜輕屈平生膝。有狂談、欲吐且休休，驚鄰壁。
滿江紅
作者：劉克莊（宋）

往日封章，曾聳動、君王顏色。今似得、三閭公子，四明狂客。古不能箝言者口，天方欲壽中朝脈。算人間、豈有病無醫，須針石。年冉冉，袍猶碧。心耿耿，頭先白。笑臣舒迂緩，臣山愚直。拂袖歸來羞炙手，望塵拜了難伸膝。把富春瀨與首陽山，圖齋壁。
滿江紅
作者：劉克莊（宋）

三黜歸來，飯疏食、渾無慍色。中年後、家如旅舍，身如行客。軒冕豈非疣贅具，煙霞已是膏盲脈。有些兒、隙地更疏泉，堆卷石。鄰媼餉，新篘碧。溪友賣，鮮鱗白。向陳編冷笑，孔明元直。俗事不教汙兩耳，宴居聊可盤雙膝。取當年、行腳一枝筇，懸高壁。
滿江紅
作者：劉克莊（宋）

疇昔臚傳，仗下奏、祥雲五色。何況是、西山弟子，鶴山賓客。上帝照臨忠義膽，老師付授文章脈。問此君、彷佛似何人，徂徠石。園官菜，登盤碧。田舍米，翻匙白。懶投詩見素，寄書杓直。德耀不嫌為隱髻，龜兒已解搖吟膝。有誰憐、給札老相如，家徒壁。
滿江紅
作者：劉克莊（宋）

下見西山，料他日、面無慚色。君記取、不為呂黨，亦非秦客。有意挽回當世事，無方延得諸賢脈。笑海波、渺渺幾時平，空銜石。園五畝，紛紅碧。家四世，傳清白。任天孫笑拙，女嬃嫌直。老去何煩援以手，向來不要加諸膝。待深山、深處著茅齋，看青壁。
滿江紅
作者：劉克莊（宋）

八十加三，人盡訝、還童返少。爭通道、夜舂曉織，總曾經了。凜凜共姜當日誓，諄諄孟母平生教。到如今、象服擁魚軒，天之報。如船藕，如瓜棗。斑衣舞，金鍾釂。望秋宵一點，老人星照。塵世少如娘福壽，上蒼知得兒忠孝。待看他、孫子又生孫，添懷抱。
滿江紅
作者：劉克莊（宋）

著破青鞋，渾不憶、踏他龍尾。更冷笑、痴人擘劃，二三百歲。殤子彭籛誰壽夭，靈均漁父爭醒醉。向江天、極目羨禽魚，悠然矣。杯中物，姑停止。床頭易，聊拋廢。慨事常八九，不如人意。白雪調高尤協律，落霞語好終傷綺。待煩公、老手一摩挲，文公記。
滿江紅
作者：劉克莊（宋）

昨日梢頭，點點似、玉塵珠礫。一夜裡、天公染就，金丹顏色。體質翻嫌西子白，濃妝卻笑東鄰赤。盡重重、簾幕不能遮，香訊息。寒日短，霜飛急。未搖落，須憐惜。且亂簪破帽，旋呼鳴瑟。便好移來雲月地，莫教歸去栴檀國。怕綵鸞、隱見霎時間，尋無跡。
滿江紅
作者：劉克莊（宋）

禱祝封姨，休把做、揚沙吹礫。費西帝、許多薰染，濃香深色。滿插銅匜芳氣烈，高張畫燭祥光赤。向先生、鼻觀細參來，三千息。人老大，年華急。花妖豔，天公惜。到一枝搖落，千林蕭瑟。摘蕊莫教輕糝地，返魂依舊能傾國。待彩雲、月下再來時，尋陳跡。
滿江紅
作者：劉克莊（宋）

月露晶英，融結做、秦宮塊礫。長殿後、一年芳事，十分秋色。織女機邊雲錦爛，天台賦裡晴霞赤。恍女仙、空際駕翔鸞，來遊息。裝束晚，飄零急。今不樂，空追惜。欠紅牙按舞，朱弦調瑟。豈是時無花鳥使，是他自擇風霜國。任落英、狼藉委蒼苔，稀行跡。
滿江紅
作者：劉克莊（宋）

誰把靈丹，點化了、荒園瓦礫。奇特處、恰當秋杪，不爭春色。因甚素娥脂粉豔，怪他白帝車旗赤。嘆暮年、無句比紅兒，芳心息。狂飆起，行雲急。開與謝，俱堪惜。喚妓行按酒，客來操瑟。撲鼻微香薰世界，解顏一笑迷人國。怕匆匆、歸去廣寒宮，難蹤跡。
滿江紅
作者：劉克莊（宋）

楮葉工夫，辛苦似、鏤冰炊礫。君看取、天公巧處，自然形色。發彩已非前度綠，眼花休問何時赤。又誰能、月下待紅娘，傳音息。投轄飲，追歡急。持帚掃，痴心惜。有壎篪諧律，不宵竽瑟。點點散來居士室，叢叢生佔騷人國，便高燒、絳蠟寫烏絲，留真跡。
滿江紅
作者：劉克莊（宋）

糝徑紅裀，莫要放、兒童拋礫。知渠是、仙家變幻，佛家空色。青女無端工翦綵，紫姑有崇曾迷赤。但雙雙、戲蝶繞空枝，飛還息。鯨量減，駒陰急。芳事過，餘情惜。漫新腔窈渺，奏雲和瑟。飄蕩隨他紅葉水，蕭條化作青蕪國。憶橋邊、池上共攀翻，空留跡。
滿江紅
作者：劉克莊（宋）

梅雨初收，渾不辨、東坡南蕩。清旦裡、鼓鐃動地，車輪空巷。畫舫稍漸京輦俗，紅旗會踏吳兒浪。共葬魚娘子斬蛟翁，窮歡賞。麻與麥，俱成長。蕉與荔，應來享。有累臣澤畔，感時惆悵。縱使菖蒲生九節，爭如白髮長千丈。但浩然一笑獨醒人，空悲壯。
滿江紅
作者：劉克莊（宋）

說與行雲，且撋就、嫦娥今夕。俄變見、金蛇能紫，玉蟾能白。九萬里風清黑眚，三千世界純銀色。想天寒、桂老已吹香，堪攀摘。湘妃遠，誰鳴瑟。桓伊去，誰橫笛。嘆素光如舊，朱顏非昔。老去歡悰無奈減，向來酒量常嫌窄。倩何人、天外挽冰輪，應留得。
滿江紅
作者：劉克莊（宋）

天上人間，好時節、無過初夏。君記取、瞿曇生後，純陽來也。風骨清臞如野鶴，門庭低小才旋馬。更旁無紅粉有青奴，堪娛夜。鯨口吸，銀瓶瀉。蠅頭字，篝燈寫。數而今鐵筆，誰如公者。便合去開丞相閣，未應牽入耆英社。待調羹事了卻歸來，尋前話。
滿江紅
作者：劉克莊（宋）

屈指耆英，誰似得、三朝元老。尚留個、管夷吾在，何憂江表。世道方佔公出處，裔夷爭問今年貌。怎不移、此手整乾坤，長閒了。靈壽卻，斑衣繞。如瓶李，如瓜棗。把禪龕閉定，怕蒲輪到。師尚父年渾未艾，中書令考猶為少。看畫盆、歲歲浴曾玄，添懷抱。
滿江紅
作者：劉克莊（宋）

笳鼓春城，處處有、豐年語笑。渾忘卻、金蓮前導，青藜下照。白雪唱來遍寡和，朱顏老去難重少。羨遨頭、四十已專城，真英妙。奎文寵，崇儒教。田毛喜，寬租詔。有舂陵之什，無潮州表。怪雨盲風稀發作，華星秋月爭光耀。看來年、此夜侍端門，開佳兆。
滿江紅
作者：劉克莊（宋）

奎墨西來，落筆處、親蒙天笑。誰通道、郡人生怕，福星移照。賓客唱予還和汝，使君安老兼懷少。況醉能同樂醒能文，新腔妙。無諸國，漸聲教。元結輩，宣明詔。恍夢中遼鶴，重來華表。一盞勘書殊簡徑，萬燈侍輦曾榮耀。怪晴簷、乾鵲語查查，公歸兆。
滿江紅
作者：劉克莊（宋）

江左惟公，爭些子、吾其衽發。談笑裡、旄頭泛掃，斗杓旋斡。投一粒丹元氣轉，下三數著輸棋活。把晉朝王謝傳同看，誰優劣。飛凱奏，清夔峽。蠲和糴，寬畿浙。有三千功行，待從頭說。玉斝滿斟長壽酒，冰輪探借中秋月。更慈幃、喜見鳳將雛，添丹穴。
滿江紅
作者：劉克莊（宋）

見宰官身，出隻手、擎他宇宙。籌邊外、招徠名勝，登崇勳舊。不下萊公扶景德，又如涑水開元祐。盡從渠、幹贄及吾門，歸斯受。上林苑，多花柳。祁連塞，稀刁斗。更紅旗破賊，黃雲棲畝。阿母瑤池枝上實，仙人太華峰頭藕。瀉銅盤、沆瀣入金卮，為公壽。
滿江紅
作者：劉克莊（宋）

禮樂衣冠，渾靠定、堂堂國老。出雙手、把天裂處，等閒補了。謝傅東山心未遂，周郎赤壁功猶小。事難於張趙兩元臺，扶炎紹。恢鶴禁，迎商皓。開兔苑，延枚叟。喜奎星來聚，旄頭都掃。重譯爭詢裴令貌，御詩也祝汾陽考。更何須、遠向海山求，安期棗。
滿江紅
作者：劉克莊（宋）

壓倒群芳，天賦與、十分穠豔。嬌嫩處、有情皆惜，無香何慊。恰則才如針粟大，忽然誰把胭脂染。放遲開、不肯婿梅花，羞寒儉。時易過，春難佔。歡事薄，才情欠。覺芳心欲訴，冶容微斂。四畔人來攀折去，一番雨有離披漸。更那堪、幾陣夜來風，吹千點。
滿江紅
作者：劉克莊（宋）

嫌殺雙輪，駕行客、之燕適粵。也不喜、船兒無賴，載他江浙。蕩子不歸鴛被冷，昭君遠嫁氈車發。嘆子規、閒管昔人愁，啼成血。渭城柳，爭攀折。關山月，空圓缺。有琵琶改語，錦書難說。若要人生長美滿，除非世上無離別。算古今、此恨似連環，何時絕。
水龍吟
作者：劉克莊（宋）

年年歲歲今朝，左弧懸罷渾無事。吾衰久矣，我辰安在，老之將至。懶寫京書，怕看除目，敗人佳思。把東籬掩定，北窗開了，悠然酌、頹然睡。客有過門投贄。道先生訪華胥氏。誰能辛苦，陪他綺語，記他奇字。屈指先賢，戴花老監，豈其苗裔。待異時約取，寬夫彥國，入耆英會。
水龍吟
作者：劉克莊（宋）

先生放逐方歸，不如前輩抽身早。臺郎舊秩，看來俗似，散人新號。起舞非狂，行吟非怨，高眠非傲。嘆終南捷徑，太行盤谷，用卿法、從吾好。閉了草廬長嘯。後將軍來時休報。床頭書在，古人出處，今人非笑。制個淡詞，呷些薄酒，野花簪帽。願雲臺任滿，又還因任，賽汾陽考。
水龍吟
作者：劉克莊（宋）

病翁一榻蕭然，不知世有歡娛事。雀羅庭院，載醪客去，催租人至。報答秋光，要些酒量，要些詩思。奈長鯨罷吸，寒蛩息響，查甌外、惟貪睡。窮巷幸無干贄。或相過、莫知誰氏。柴門草戶，闕人守舍，任伊題字。自和山歌，國風之變，離騷之裔。待從今向去，年年強健，插花高會。
水龍吟
作者：劉克莊（宋）

平生酷愛淵明，偶然一出歸來早。題詩信意，也書甲子，也書年號。陶侃孫兒，孟嘉甥子，疑狂疑傲。與柴桑樵牧，斜川魚鳥，同盟後、歸於好。除了登臨吟嘯。事如天、莫相諮報。田園閒靜，市朝翻覆，回頭堪笑。節序催人，東籬把菊，西風吹帽。做先生處士，一生一世，不論資考。
水龍吟
作者：劉克莊（宋）

祁公一度貂蟬，先生三度貂蟬了。燔柴升輅，銀蟾燭夜，金烏騰曉。喜動龍顏，瑞班虹玉，歸功元老。縱擎天力倦，明農心切，先還取、中書考。末著留侯難辦，算除非、煩他商皓。紫芝產遍，赤松待久，何時高蹈。人世無過，魚羹飯美，布衾銘好。待角巾東路，蹇驢北阜，伴公遊釣。
水龍吟
作者：劉克莊（宋）

依然這後村翁，阿誰改換新曹號。虛名砂礫，旁觀冷笑，何曾明道。吟歇後詩，說無生話，熱瞞村獠。被兒童盤問，先生因甚，身頑健、年多少。不茹園公芝草。不曾餐、安期瓜棗。要知甲子，陳摶差大，邵雍差小。肯學痴人，據鞍求用，染髭藏老。待眉毛覆面，看千桃謝，閱三松倒。
水龍吟
作者：劉克莊（宋）

兒童不識樗翁。挽衣借問年今幾。少如彥國，大如君實，披襟高比。德業天淵，有些似處，鬚眉而已。願老身無事，小車乘興，名園內、行窩裡。做取出關周史。莫做他、下山園綺。從人謗道，是浮丘伯，是庚桑子。背傴肩高，幅巾藜杖，敞袍穿履。向畫圖上面，十分似個，見端門底。
水龍吟
作者：劉克莊（宋）

即令七十平頭，豈能久作人間客。左車牙落，半分臂小，幾莖須白。挾種樹書，舉障塵扇，著遊山屐。任蛙蟆勝負，魚龍變化，儂方在、華胥國。島大功名官職。眼中花、須臾無跡。小兒破賊，二郎作相，有何奇特。同輩蕭疏，且留鐵漢，要摩銅狄。向寶釵樓裡，天津橋上，月明橫笛。
玉漏遲
作者：蔣捷（宋）

翠鴛雙穗冷。鶯聲喚轉，春風芳景。花湧□香，此度徐妝偏稱。水月仙人院宇，到處有、西湖如鏡。煙岫暝。纖蔥誤指，蓮峰篁嶺。料想小閣初逢，正浪拍紅猊，袖飛金餅。樓倚斜暉，暗把佳期重省。萬種惺忪笑語，□一點、溫柔情性。釵倦整。盈盈背燈嬌影。
高陽臺
作者：蔣捷（宋）

宛轉憐香，徘徊顧影，臨芳更倚苔身。多謝殘英，飛來遠遠隨人。回頭卻望晴簷下，等幾番、小摘微薰。到而今、獨嫋鞭梢，笑不成春。愁吟未了煙林曉，有垂楊夾路，也為輕嚬。今夜山窗，還□□繞梨雲。行囊不是吳箋少，問倩誰、去寫花真。待歸時，葉底紅肥，細雨如塵。
探春令
作者：蔣捷（宋）

玉窗蠅字記春寒，滿茸絲紅處。畫翠鴛、雙展金蜩翅。未抵我、愁紅膩。芳心一點天涯去。絮濛濛遮住。舊對花、彈阮纖瓊指。為粉靨、空彈淚。
秋夜雨
作者：蔣捷（宋）

黃雲水驛秋笳噎。吹人雙鬢如雪。愁多無奈處，謾碎把、寒花輕絕。紅雲轉入香心裡，夜漸深、人語初歇。此際愁更別。雁落影、西窗斜月。
秋夜雨
作者：蔣捷（宋）

金衣露溼鶯喉噎。春情不解分雪。寶箏絃斷盡，但萬縷、閒愁難絕。長紅小白誰亭館，過禁菸、彈指芳歇。今夜休要別。且醉宿、緗桃花月。
秋夜雨
作者：蔣捷（宋）

髹車轉急風如噎。冰絲松藕新雪。有人涼滿袖，怕汗溼、紅梢猶絕。三更夢斷敲荷雨，細聽來、疏點還歇。茉莉標緻別。占斷了、紗廚香月。
秋夜雨
作者：蔣捷（宋）

紅麟不暖瓶笙噎。爐灰一片晴雪。醉無香嗅醒，但手把、新橙閒絕。更深凍損梅花也，聽畫堂、簫鼓方歇。想是天氣別。豫借與、春風三月。
少年遊
作者：蔣捷（宋）

梨邊風緊雪難晴。千點照溪明。吹絮窗低，唾茸窗小，人隔翠陰行。而今白鳥橫飛處，煙樹渺鄉城。兩袖春寒，一襟春恨，斜日淡無情。
少年遊
作者：蔣捷（宋）

楓林紅透晚煙青。客思滿鷗汀。二十年來，無家種竹，猶借竹為名。春風未了秋風到，老去萬緣輕。只把平生，閒吟閒詠，譜作棹歌聲。
柳梢青
作者：蔣捷（宋）

學唱新腔。鞦韆架上，釵股敲雙。柳雨花風，翠松裙褶，紅膩鞋幫。歸來門掩銀釭。淡月裡、疏鍾漸撞。嬌欲人扶，醉嫌人問，斜倚樓窗。
霜天曉角
作者：蔣捷（宋）

人影窗紗。是誰來折花。折則從他折去，知折去、向誰家。簷牙。枝最佳。折時高折些。說與折花人道，須插向、鬢邊斜。
水龍吟
作者：陳德武（宋）

東南第一名州，西湖自古多佳麗。臨堤臺榭，畫船樓閣，遊人歌吹。十里荷花，三秋桂子，四山晴翠。使百年南渡，一時豪傑，都忘卻、平生志。可惜天旋時異。藉何人、雪當年恥。登臨形勝，感傷今古，發揮英氣。力士推山，天吳移水，作農桑地。借錢塘潮汐，為君洗盡，嶽將軍淚。
西江月
作者：陳德武（宋）

山拱羅城四面，柳營橫接江東。十年前事影隨風。今日宛如春夢。天下幾多郵驛，人生到處飄蓬。丹霞樓上再相逢。橫笛為君三弄。
望海潮
作者：陳德武（宋）

瓏山西峙，浙江東逝，誰餘一箭臨衝。鳳舞龍飛，地靈人傑，當年樹此勳庸。強弩萬夫雄。令馮夷退舍，海若潛鋒。擁石成堤，百川約束障西東。至今人物蕃豐。仰功揚山立，德潤川容。樂極西湖，愁多南渡，他都是夢魂空。感古恨無窮。嘆表忠無觀，古墓誰封。棹艤錢塘，濁醪和淚灑秋風。
水龍吟
作者：陳德武（宋）

驛樓歲暮蕭條，小桃何事迎人笑。無言如訴，命暌王母，信沈青鳥。靨瘦繁霜，脂銷零雨，夢寒清曉。自劉郎去後，天台路隔，知孤負、春多少。今日玉驄來到。喜相逢、菱花孤照。清幽誰伴，黃花告謝，芙蓉雲老。早趁東風，移根換葉，脫身池沼。卜佳期，前度琴心一曲，作相思調。
沁園春
作者：陳德武（宋）

冬夜如年，客枕無眠，怎到天明。待數殘二十五、寒更點，聽餘一百八、曉鐘聲。雨卻敲篷，灘頭激纜，總與離人訴不平。遍聞得，我浚深恨海，砌起愁城。問君何事牽縈。想最苦人間是別情。念千山萬水，沈魚阻雁，一身兩地，煼燕煎鶯。繡枕痕多，錦衾香冷，意有巫山夢不成。怎撇下，這兩字相思，萬里虛名。
西江月
作者：陳德武（宋）

時序去如流矢，人生宛如飛蓬。石灣江上又逢冬。且喜一場初動。但見堪輿杳杳，更連山水重重。淒涼雲物雨濛濛。惟足睡中歸夢。
望海潮
作者：陳德武（宋）

山涯海角，天高地厚，長安舉首何妨。萬水朝宗，眾星環極，平生此志無忘。亭上一翱翔。見煙收霧斂，鳳翥龍驤。海色滄涼，金烏拍翅上扶桑。遙瞻咫尺清光。物無遐不燭，有隱皆彰。發蔀心勞，之官路遠，篙師又促歸航。不敢久徜徉。抱梧桐綺實，葵藿心腸。假我雙翰，一朝飛上五雲鄉。
木蘭花慢
作者：陳德武（宋）

自淮陽別後，一回首、又窮年。嘆蓬逐旋飈，葉隨流水，星散維垣。南來忽聞歸興，豈蒼天、故意要儲賢。雲慢凌司馬賦，風偏動季鷹船。梅窗夜月見修妍。駿轡憶連錢。命畫槳溪流，籃輿山郭，囊錦詩篇。休辭歲寒遠道，對松篁、莫慰寂寥邊。塵榻誰為我下，酒杯惟待君傳。
木蘭花慢
作者：陳德武（宋）

對江雲日暮，又那更、夜如年。見霜滿晴空，山銜星斗，月掛城垣。知心故人間阻，幾何時、尊酒會多賢。冷落巴山夜雨，淒涼剡水寒船。孱容羞睹鏡中研。遠水與天連。怪夢有餘甜，酒無好味，詩不成篇。刀圭解生毛羽，向晨風、飛傍彩雲邊。報道東君到也，一枝春信先傳。
木蘭花慢
作者：陳德武（宋）

一春看又盡，問何日、是歸年。望五嶺重關，九嶷疊翠，滿目藩垣。蒼梧幾時艤棹，許論文、高議仰英賢。夜立殘花影月，朝盼盡柳陰船。天台山水世間研。天老赤城連。好收拾蘭莊，白雲深處，詠卜居篇。重尋舊遊鶯燕，恐無心、待雁夕陽邊。聲跡今猶密邇，鸞箋莫厭頻傳。
望海潮
作者：陳德武（宋）

三分春色，十分官事，令人孤負芳菲。歌燕簧鶯，語花舞柳，園林好處誰知。還憶舊遊時。對海棠駐馬，紅藥題詩。一別東君，回顧又是隔年期。相思遠在天涯。鎮海填恨臆，山鎖愁眉。杜宇能言，鷓鴣有淚，慢勞蝴蝶于飛。景與少年宜。把榆分新火，香透羅衣。風月常存，雙魚報道早來歸。
百字謠・念奴嬌
作者：陳德武（宋）

惜花心事，不由人、蝴蝶夢魂先覺。剛納繡鞋行掠鬢，仰見鬥橫林杪。昨日深紅，今朝輕白，顏色殊昏曉。此中滋味，料他塵世知少。問二十四番風，寒梅並絳楝，始終俱好。須看未開開又謝，多少落英顛倒。彩綴隋園，鹿遊唐苑，哀樂無憑禱。此音誰寄，憑闌猶把琴抱。
百字謠・念奴嬌
作者：陳德武（宋）

古今明月，魄生明後，積漸圓還缺。秋解傷神春最好，衾枕幾番鋪設。十二瑤臺，千金一刻，橫竹休吹徹。繡簾高揭，戒他莫把燈爇。夜久誰共嬋娟，掩孤幃睡去，此情尤切。夢駕綵鸞何處覓，飛上玉樓瓊闕。舞按霓裳，歌揚紅豆，高處風光別。鳥聲驚覺，衝冠怒豎吾發。
百字謠・念奴嬌
作者：陳德武（宋）

晚臨湘浦，憶鮫人、曾許淚珠綃帕。盥掬空明和月待，宮鎖水晶深夜。躍壁初圓，浮金不定，敵眼寒光射。水心龍鏡，喜來翻不成把。最恨對面姮娥，舞霓裳掌上，（缺詞文）
百字謠・念奴嬌
作者：陳德武（宋）

（缺詞文）
望海潮
作者：陳德武（宋）

南冠一載，西流萬里，離懷孰不傷情。富貴邯鄲，雨雲巫峽，回頭一夢空驚。誰辱又誰榮。問當時道德，今日功名。楚水吳山，向來多少送和迎。長安古道長亭。嘆馬啼不駐，車轍難停。薇老首陽，芝深商谷，時遙霧擁雲平。此意已羞評。但金緘白雪，錦佩青萍。採竹崑崙，有時吹作鳳凰鳴。
望海潮
作者：陳德武（宋）

祖觴東館，移舟南渡，江天雲樹離離。盤谷漁樵，舞雩風詠，渴心常望雲霓。知與故人齊。念翼殘猶鎩，足蹶還羈。百折江流，峽猿水鳥助孤悽。幾回夢繞山西。耐疏篷夜雨，驚枕晨雞。對無聲詩，哦有聲畫，儀形已見端倪。回首暮雲迷。又桐飛金井，燕落烏衣。有意相思，雙鱗乘羽莫教遲。
西江月
作者：陳德武（宋）

鳳舞漢陽月麗，龍吟漢水波飛。行雲何事駐天涯。橫玉危闌四倚。問岳陽三度後，看塵世幾番棋。鶴群何處未歸來。冷落吳頭楚尾。
西江月
作者：陳德武（宋）

為問雲間滕六，天工何事依違。冬時三白不時為。今日駕言春瑞。瘦損窮彭澤柳，禁持殺傅巖梅。仁風反掌霽天威。都做一江流水。
西江月
作者：陳德武（宋）

疏散履穿東郭，流離馬沒藍關。瓜洲誰問臥袁安。孤負新年月半。鐵甕成銀甕出，金山做玉山看。無知兒女不知寒。冰箸掌中爭看。
西江月
作者：陳德武（宋）

壓雪江山亦老，迎春草木俱新。雪銷春去逐飛輪。誰識靜中機運。濁濁壩頭泥土，攘攘市上風塵。為何不住往來人。都被利名淘盡。
西江月
作者：陳德武（宋）

有信江頭春色，無憑天上浮雲。白衣蒼狗又何頻。豈是隨風情性。法受三千謫路，翻成萬里思親。瓜洲中道不逢人。誰寄江南春信。
歸朝歡
作者：陳德武（宋）

昨夜城頭望牛鬥。金氣橫空作龍吼。朝天尺一鶴飛書，尊前奪我龍頭友。風流江左後。青氈舊物曾堅守。念僑居、淮陽九載，閒卻絲綸手。花驄欲系無長柳。玉箸頻揮翻短袖。鳳凰臺近月重圓，紫薇花暖香依舊。功名隨分有。論交要在知心友。唱陽關、一杯別酒，先祝斯文壽。
望海潮
作者：陳德武（宋）

陵山載酒，泗河揚柁，尊前折盡將離。才試牛刀，俄驚鳧舄，令人去後多思。休唱別離詞。看玉函星鐵，騎佩銅絲。丹鳳鳴陽，碧梧棲爾最高枝。等閒展對聲詞。對一庭明月，千里邦畿。西澗家聲，玉堂人物，夜窗夢果心期。才思浩無涯。若深航濂洛，峻駕峨眉。胸抱相思，銀箏錦字莫教遲。
沁園春
作者：陳德武（宋）

飛雨一番，杜宇數聲，東君又回。對花垂粉淚，舟移洛甫，柳眉顰黛，馬走章臺。南架海棠，北窗紅藥，都是當年手自裁。傷離別，想今朝去也，明日重來。軒車且莫相催。待細把衷腸訴此懷。這畫闌六曲，懶和月倚，朱簾十二，不與風開。青杏園林，朱櫻酪酒，爭似和羹雪後梅。那時節，好都將心事，分付多才。
慶春宮・高陽臺
作者：陳德武（宋）

風送深冬，雪消殘臘，天時人事相催。堂北迎萱，水東問柳，阿誰報道春回。土牛裝罷，候葭琯、先飛律灰。宜春寶字，是處人家，羅綺筵開。三年客裡情懷。千里親闈，一寸靈臺。彩燕金釵，青絲生菜，還思纖手安排。韶光是也，可人的、如今再來。介他眉壽，但願年年，春酒盈杯。
水調歌頭
作者：陳德武（宋）

日色隱花萼，清夜宴華晴。梁州新曲初就，錦瑟按銀箏。中坐太真妃子，列坐親封秦虢，歌笑盡傾城。百斛金尊倒，一醉玉山傾。扶上馬，東小玉，右雙成。絳紗籠燭高照，宮漏已三更。抱得祿兒歸去，酒醒三郎何處，忽聽鼓鼙驚。可惜馬嵬恨，不得寄丹青。
水龍吟
作者：陳德武（宋）

花驄柳外頻嘶，使君底事拼人去。圮橋風月，睢陵桃李，幾回良遇。我待君來，他催君去，誰留君住。想尊空北海，詩成東閣，這都是、歡娛處。寶月才圓又缺，況人生、會難離易。馭風無計，縮地無術，問天無語。枯海為爐，赭山為炭，盡燒愁緒。把一心天地，一家南北，此身堪寄。
醉春風
作者：陳德武（宋）

推枕床羞下。臨鸞眉不畫。妒深誰復白圭瑕。怕怕怕。飛燕班姬，昭君延壽，孰知淫雅。背倚荼縻架。淚滿鮫綃帕。白頭吟斷怨琵琶。罷罷罷。採柏賣珠，牽蘿補屋，順天生化。
水調歌頭
作者：陳德武（宋）

好是三春景，都在百花軒。美人眠不成夢，早已繡簾掀。分付海棠睡足，檢點牡丹開未，桃李寂無言。葉露聯珠絡，枝月墜金盆。樹鈴索，高障檻，補籬藩。丁寧鶯燕蜂蝶，上下莫爭翻。遙想韶光九十，只恐花飛一片，瘦減玉顏溫。不憚銀瓶冷，汲井沃芳根。
水調歌頭
作者：陳德武（宋）

三五嫦娥月，夜色正嬋娟。自從竊藥歸去，天上幾千年。試問廣寒高處，為甚缺多圓少，此理孰為權。弦望知天定，離合可人憐。典宮錦，歌水調，載樓船。謫仙居士何在，月色尚依然。遙想人生百歲，三萬六千良夜，能得幾時圓。莫遣金盆落，達曙照無眠。
水調歌頭
作者：陳德武（宋）

蓮襯凌波步，筍浴影娥東。晚妝脂粉猶膩，雪潔弄春溶。卻似玉盤拈指，莫是金環脫腕，寶鏡逐華容。好個明珠顆，落在掌窩中。可人意，拿不住，握還空。騎鯨便欲深取，恐觸臥驪龍。奈玉春纖凍也，那壁團圓何處，有影卻無蹤。不上廣寒殿，便入水晶宮。
水調歌頭
作者：陳德武（宋）

夢足芙蓉曙，步入牡丹叢。試將枝葉枚數，寵紫與嬌紅。如訴如歌體態，輕暖輕寒天氣，春色把人烘。百斛沈檀味，兩腋麝蘭風。春衫透，羅襪沁，暗回中。芳心能有多少，一點束千里。只恐避絲行露，漫惹狂蜂輕蝶，珍重惜儀容。蘭蕙修芳佩，蘋藻薦公宮。
惜餘春慢・選冠子
作者：陳德武（宋）

不語佳人，多才名友，天遣伴吾幽獨。令姿潘岳，太素何郎，爭似一叢紅玉。誰為織雲錦裳，天孫巧處，暗空機軸。別離間、陡覺春風一度，電光驚目。因念著、舊日歡娛，清平歌曲。板按玉人橫竹。金盆月落，銀燭紗籠，一刻千金難贖。微醉欲醒未醒，聲聲喚起，睡何時足。待移根、與賦歸來，敢比淵明松菊。
浣溪沙
作者：陳德武（宋）

庭院深沈絕俗埃。綠苔因雨上層階。畫簾低卷燕歸來。月似有情中夜入，花何無語向人開。謾勞飛夢到天台。
西江月
作者：陳德武（宋）

時序去如流水，功名冷似寒灰。儘教江庾賦多才。一刻千金難買。客裡月圓月缺，尊前花落花開。春來何處帶愁來。春去此愁還在。
蝶戀花
作者：陳德武（宋）

昨夜狂風今日雨。風雨相催，斷送春歸去。萬計千方留不住。春歸畢竟歸何處。好鳥如歌花解舞。花鳥無情，也訴離愁苦。流水落花芳草渡。明年好記歸時落。
浣溪沙
作者：陳德武（宋）

月落桐梢杜宇啼。雲埋芳樹鷓鴣飛。夜闌分作送春詩。山上安山經幾載，口中添口又何時。相思一曲訴伊誰。
木蘭花慢
作者：陳德武（宋）

自東君別後，對花柳、愈無聊。但旅寓年年，夢添夜夜，飯減朝朝。應憐此情何似，卻梅天、風雨正瀟瀟。奩玉有誰暖眼，帶圍漫自松腰。深沈庭院好香燒。水遠玉人遙。念信阻鸞箋，調空綠綺，字滿鮫綃。東君也知人意，幾黃昏、天際送蘭橈。錦荔堂前載酒，梧桐月下吹簫。
清平樂
作者：陳德武（宋）

娥眉淡佇。未約心先許。坐待不來來又去。直到碧窗深處。雨雲偏妒妖嬌。幾孤三五良宵。要見殘妝新畫，多應暮暮朝朝。
清平樂
作者：陳德武（宋）

天孫自織。經緯天南北。明月樓臺高百尺。玉手昔曾親摘。種榆人去何年。乘槎偶認張騫。報道秋期近也，好將巧思相傳。
清平樂
作者：陳德武（宋）

呼來吸去。畢竟為誰主。軟力慢扶花柳舞。禁不住顛狂處。等閒天易涼炎。每教人愛人嫌。最是相思病起，呼兒緊下珠簾。
清平樂
作者：陳德武（宋）

絲絲線線。惹起雲根燕。萬里江山春欲遍。多在梨花庭院。經旬一見通宵。恍如身在藍橋。記與巫山神女，不禁暮暮朝朝。
清平樂
作者：陳德武（宋）

隨風情性。聚散元無定。雨過黃昏收拾盡。送出月明花影。誰言出岫無心。騰騰飛上巫岑。夢斷不知何處，玉人鬢上斜簪。
清平樂
作者：陳德武（宋）

嬌聲嬌語。卻似深閨女。三疊琴心音一縷。躲在綠陰深處。此音寧與人知。此身不與人欺。薄暮背將斜月，噤聲飛上高枝。
清平樂
作者：陳德武（宋）

三三兩兩。夜夜教人想。偷入霜綃斜隙帳。直到珊瑚枕上。玉人夢繞江南。輸他一餉肥甘。莫恨我心兒毒，只因你口兒饞。
清平樂
作者：陳德武（宋）

輕姿傅粉。學得偷香俊。百紫千紅人未問。先與芳心折損。一生天賦風流。不知節去蜂愁。堪笑莊周老子，將身夢裡追遊。
清平樂
作者：陳德武（宋）

黃梅雨住。青草池塘暮。輕許天然樂兩部。遙想周郎不顧。生憎利口喃喃。憑誰井塞泥緘。最是玉人枕上，幾回夢斷江南。
清平樂
作者：陳德武（宋）

星星散散。繞地無人管。一點寒光雖有爛。飛不到河西畔。畫堂花暗銀釭。井闌添個雙雙。欲照相思兩字，藉風扶過虛窗。
清平樂
作者：陳德武（宋）

啾啾唧唧。夜夜鳴東壁。如訴如歌如涕泣。亂我離懷似織。畫堂簾幕沈深。美人睡穩香衾。懶婦知眠到曉，爾蟲枉自勞心。
醉春風
作者：陳德武（宋）

陌上輪蹄滿。花間蜂蝶亂，畫簾低卷對南山。□□□。輕暖輕寒，乍晴乍雨，風流雲散。羅袖傷春晚。紈扇驚秋換。誰將白雪汙青鬟。懶懶懶。金星笙歌，茅簷風月，悲歡相伴。
玉蝴蝶
作者：陳德武（宋）

好是春光秋色，天工巧處，都上花枝。更值雲情雨態，淨沐芳姿。醉相扶、霓裳舞困，眠未得、宮錦淋漓。有誰知。眼空相對，心繫相思。相思。鮫綃帕上，珠懸紅淚，水洗胭脂。寂寞闌干，無言暗憶舊遊時。五花驄、載將郎去，雙喜鵲、報道郎歸。卜佳期。夢迴巫峽，春在瑤池。
千秋歲引
作者：陳德武（宋）

濯錦丰姿，新涼臺閣。懊悔巫雲太輕薄。琵琶未訴衣衫溼，菱花不照胭脂落。鳳凰池，鴛鴦殿，重金鑰。春色畫船何處泊。秋色丹青人難摸。可惜風流總閒卻。此情不與人知道，知時只恐人撓著。碧窗前，銀燈下，陪孤酌。
玉蝴蝶
作者：陳德武（宋）

金井梧桐飛報，秋期近也，烏鵲成橋。為問雙星何事，長待今宵。別今年、新歌暫展，更五鼓、舊恨重搖。黯魂銷。兩情脈脈，一水迢迢。寂寥。寄言兒女，縱能多巧笑，奚暇相調。暗想離愁，人間天上古來饒。但心堅、天長地久，何意在、雨暮雲朝。寶香燒。無緣駕海，有分吹簫。
木蘭花慢
作者：陳德武（宋）

值昇平海宇，又春色、與俱還。向楊柳樓臺，海棠庭院，紅藥闌干。可人好風良月，都收拾入錦囊間。心事已超塵外，天公分付人間。世途陸海擁波瀾。回首夢中看。想酒醒羅浮，雲空巫峽，飯熟邯鄲。從茲破琴煮鶴，猗闌不用對人彈。粗足少遊衣食，何妨司馬江山。
水龍吟
作者：陳德武（宋）

問津揚子江頭，滔滔潮汐東流去。六朝文物，千年陳跡，幾更烏兔。天限東南，水流今古，地分吳楚。喜壯遊千里，桑弧蓬矢，功名事、儒生語。翹首石頭城北，簇樓臺、遠連芳樹。雪銷天氣，澄江如練，碧峰無數。銀甕春回，金山鍾曉，夢閒鷗鷺。早歸來，盡日風平人靜，孤舟橫渡。
望遠行
作者：陳德武（宋）

城頭初鼓，天街上、漸漸行人聲悄。半窗風月，一枕新涼，睡熟不知天曉。最是家山千里，遠勞歸夢，待說離情難覺。覺來時，簾外數聲啼鳥。誰道。為甚新來消瘦，底事懨懨煩惱。不是悲花，非幹病酒，有個離腸難掃。悵望江南，天際白雲飛處，念我高堂人老。寸草心，朝夕怎寬懷抱。